Dateringen av kirken er tvetydig. Den dateres gjerne til 1392, fordi et gammelt dokument som var avskrevet i kirkens kallsbok i 1847, henviser til at biskop Eystein Aslaksson i 1392 ga tillatelse til å bygge en kirke i Hem. Kirken feiret derfor 600-årsjubileum i 1992. På den annen side har kirken en form og en byggestil som vanligvis forbindes med siste halvdel av 1100-tallet eller begynnelsen av 1200-tallet: en rektangulær langkirke av murt stein med et smalere, rektangulært kor.